**Din nou, iarnă**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Te mai suport o dată, iarnă,

vestită de un sol fatal

cu fulgi sonori pierduți în goană

de un pendul universal,

cu vechi colinde scrise-n suflet

de azi uitații moși-strămoși,

cu pașii obosiți de umblet

ai zurgălăilor voioși,

cu toată-ntinderea pustie

a câmpurilor adormite

sub alba zbatere târzie

a poeziei din cuvinte,

cu ochii-ntrebători ai mamei

dintr-un album îngălbenit,

cu lacrima pe crucea tatei

sub care doarme ostenit

de-atâta viscol și zăpadă

ce-au poposit pe tâmpla grea…

Noi ani încep din nori să cadă,

aceasta este iarna mea.

adina v.

30.12.2020